钦定古今图书集成/方舆汇编/职方典/第1292卷 > 郴州兵制考 通志州志合载
## 钦定古今图书集成/方舆汇编/职方典/第1292卷 > 郴州兵制考 通志州志合载

州属总

本州自顺治四年入版图，仍依明制，设守备如故，额兵三百。至屯弁世袭，咸为革除。因郴邻东粤，接南赣，猺獞草寇，出没无常，守备牛灿申请经略洪承畴，于顺治十年，题改分宜、郴、永三州县为宜郴营，设参将；桂阳、桂东、兴宁为两桂营，设游击；临蓝亦设游击。碁布星罗，互相犄角。但防镇初分，营房未建。《桂阳志》云：“暂以闲舍为游击衙门，城内民房分借兵丁暂住。” 揆之宜邑，约亦无殊。惟参将衙门则系守备旧署。两营各设中军守备一、千总二、把总四，经制兵丁。宜郴营初设千名，马二，步八，战五，守五。康熙五年改马一、步九。七年改战三，守七。二十二年裁汰兵丁三百名，实存经制兵丁七百名。两桂初设官兵八百名，康熙二十二年，裁汰二百四十名，实存兵丁五百六十名。其马步战守数与宜、郴同。总之，明寓兵于农，军多而饷省，是其得也。然将皆世袭，卒非素练，日久备弛，常有弱而不振之虞。

皇清兵民各别，兵简而饷繁，恩至渥也。然有养兵之

费，亦获强兵之益。干城罗列，足销奸徒窥伺之心。诚万世治安之策也。

宜郴营　顺治十年，经略洪题改驻宜章，分防郴州、永兴。

参将一员　　　　　　，守备一员。

千总二员　　　　　　，把总四员。

“两桂” 营　：顺治十二年新设，驻桂阳，分防桂东、兴宁。

参将一员　　　　　　，守备一员。

千总二员　　　　　　，把总四员。

郴州卫　，康熙元年，归并郴州。

宜章所　原无屯粮，顺治十四年内裁。

桂阳所　，康熙元年，归并桂阳县。